הנסיך פיליפ, דוכס אדינבורו

נעוריו

הנסיך פיליפ (פיליפוס) נולד ב-10 ביוני 1921 באי היווני קורפו לנסיך אנדראס ולנסיכה אליס של יוון ודנמרק. הנסיך הוא בן לשושלת הגרמנית שלזוויג-הולשטיין-זונדרבורג-גליקסבורג ונכדו של גאורגיוס הראשון מלך יוון. סבתו, הנסיכה ויקטוריה, הייתה נכדתה של ויקטוריה מלכת הממלכה המאוחדת. בזכות ייחוסו זה מחזיק פיליפ במקום ה-556 בסדר הירושה של הכתר הבריטי. אשתו, המלכה אליזבת' השנייה, היא נכדתו של המלך ג'ורג' החמישי, שהיה נכדה של ויקטוריה, ולכן הם למעשה דודנים מדרגה רביעית.
לפיליפ קרבת קשר נוסף לבית המלוכה האנגלי: אבי סבו הוא כריסטיאן התשיעי מלך דנמרק, שהוא גם סבי-סבה של המלכה אליזבת.
ב-1922, בעקבות תבוסת יוון במלחמה ונפילת המשטר שם, קונסטנטינוס הראשון מלך יוון דאז סולק מכס המלוכה. בית משפט מהפכני גזר על הנסיך אנדראס (אביו של פיליפ), אחיו של המלך, עונש מוות. למזלה של המשפחה, ג'ורג' החמישי מלך הממלכה המאוחדת, בן דוד סבתו של פיליפ, ציווה על אוניית הצי המלכותי הבריטי לפנות את משפחתו של אנדראס, עם פיליפ התינוק, מיוון.
הנסיך אנדראס ואשתו אליס עברו עם בניהם לפריז, שם הידרדרו היחסים בין ההורים. אנדראס הידרדר לאלכוהוליזם ולהימורים, ואילו אליס לקתה בהפרעה נפשית, הגם שחזרה לאיתנה מאוחר יותר. מאז הגלייתם, נותק הקשר בין פיליפ להוריו.
פיליפ התחנך תחילה בפריז, אחר כך באנגליה, ובגיל 12 נשלח לגרמניה. עם עליית אדולף היטלר לשלטון בגרמניה, נאלץ פיליפ לבסוף לחזור לאנגליה, שם סיים את לימודיו במוסד פרטי עם משמעת מאד נוקשה בהנהלתו של ד"ר קורט האן, איש חינוך בעל שם שנאלץ להימלט מגרמניה ולהקים מחדש את מוסדו בסקוטלנד, ואנדראס התעקש שפיליפ ילמד אצלו.

קריירה צבאית

אף על פי שאחיו ואחיותיו (שחיו בגרמניה) היו חברים במפלגה הנאצית ואף שירתו במנגנוניה, ערב פרוץ מלחמת העולם השנייה התגייס פיליפ לצי המלכותי הבריטי ב-1 במאי 1939. במהלך המלחמה נשלח למשימות רבות באזורים שונים ברחבי העולם, כולל באלכסנדריה שבמצרים, שם סייע בטיבוע שתי סיירות של איטליה הפאשיסטית, במרץ 1941.

בן-זוגה של המלכה

כנהוג, הוצע לשנות את שם בית המלוכה, בעקבות הנישואין, מ"בית וינדזור" לשם משפחתו של פיליפ - בית מאונטבטן. ואולם, בעקבות לחץ מצדו של וינסטון צ'רצ'יל וכן מצד סבתה של אליזבת, המלכה מרי, החליטה המלכה אליזבת השנייה שלא לשנות את שם בית המלוכה. פיליפ, בשיחה פרטית, הגיב במרירות (בתרגום חופשי) "הפכתי לאמבה, הגבר היחיד בממלכה שילדיו אינם נושאים את שמו". לאחר זמן, כשצ'רצ'יל כבר לא היה בחיים, קבעה אליזבת כי הילדים שנולדו לה ולפיליפ ישאו את השם "מאונטבאטן-וינדזור". ככל הידוע, יחסי בני הזוג היו איתנים כל השנים, בניגוד לשמועות זדוניות שנפוצו מדי פעם.
ב-1952 מונה פיליפ ליושב-ראש ועדת ההכתרה של המלכה. בשנת 1957 מונה פיליפ רשמית על ידי המלכה אליזבת השנייה לנסיך הממלכה המאוחדת.
המלכה והדוכס מבקרים לעיתים בחו"ל ביחד, ומקבלים פניהם של רמי מעלה זרים ביחד. בנוסף, לעיתים רחוקות נשלח הדוכס לייצג את אשתו לבדו, בתחומי הממלכה וגם מחוצה לה. בחגיגות יובל הזהב של המלכה ב-2002, שיבח יושב ראש בית הנבחרים הבריטי את דוכס אדינבורו על תמיכתו ארוכת השנים במלכה.
הדוכס הוא נשיא, פטרון או חבר בלמעלה מ-780 ארגונים שונים, בעיקר עמותות בנושאי סביבה, מוסדות וארגונים בתעשייה, בספורט ובענייני חינוך. ב-1956 ייסד את פרס דוכס אדינבורו, במטרה להקנות לצעירים (תרגום חופשי) "תחושת אחריות לעצמם ולקהילותיהם". כיום מוענק הפרס ביותר ממאה מדינות. בעקבות מסעו ברחבי העולם ב-1956 ו-1957, החל להתעניין פיליפ בשימור איכות הסביבה המידרדרת, ובהמשך כיהן בתפקיד נשיא הקרן העולמית לשימור חיות הבר.
ב-4 במאי 2017 הודיע הדוכס שיפרוש בסתיו מכל פעילותו הציבורית, ב-12 באוקטובר 2018 הופיע בפומבי בפעם האחרונה, בחתונת נכדתו, הנסיכה יוג'יני. בינואר 2019 היה מעורב בתאונת דרכים כאשר נהג ברכבו סמוך לאחוזת סנדרינגהם, אך לא נפגע. בעקבות אותה התאונה ויתר הנסיך על רישיון הנהיגה שלו